Thon Hotel Trondheim

Thon Hotel Trondheim, tidligere kjent som Trønderheimen og Trondheim Hotell, er et hotell i Kongens gate 15 i Midtbyen i Trondheim. Hotellet ble åpnet i 1913, men fikk sitt nåværende navn i 2005. Hotellet eies av Thon Hotels og har i dag over 100 rom og tilknytning til kjøpesenteret Trondheim Torg. 

Hotellet ble etablert i 1913 og var matrikulert til Prinsens gate 27–29 på nabotomten. Bygningen i Prinsens gate er tegnet av arkitekt Johan Osness og var planlagt som en kombinert forretnings- og leiegård. Under byggeprosessen ble det gjort om til et hotell og en av byens første heiser ble installert i dette bygget. I 1917 ble hotellet solgt til L/L Trønderheimen, som var et ungdomslag bestående av Inntrøndelag ungdomssamlag, Uttrøndelag ungdomslag, Orkladalens ungdomslag, Bondeungdomslaget i Nidaros, Nidaros mållag og Trønderlaget. Hotellet fikk deretter navnet Trønderheimen etter dette laget.

Frem til 1921 holdt kinografen til i festsalen Trønderhallen på hotellet. Det bestod ellers av 40 rom og en kaffistova. I perioden 1955–1961 ble hotellet bygd ut med en ny hovedbygning i Kongens gate 15, tegnet av arkitekt Roar Tønseth. I 1968 ble bygget i Prinsens gate ombygd av samme arkitekt. I 1986 ble hotellet solgt til Olav Thon Gruppen, som renoverte bygningsmassen og gjenåpnet som Trondheim Hotell under paraplyen til Rainbow Hotels. Hotellet ble endret til nåværende navn i 2005. I byggets første etasje mot Prinsens gate ligger flere butikker som er tilknyttet kjøpesenteret Trondheim Torg, som hotellet også har direkte inngang til.

Bildegalleri

Referanser

Eksterne lenker 
 Thonhotels.no – Thon Hotel Trondheim
 
 Wikioppføring av «Trønderheimen hotell» hos Strinda historielag

Hoteller i Trondheim
Thon Hotels
Kongens gate (Trondheim)‎
Byggverk tegnet av Roar Tønseth
Etableringer i 2005
Byggverk fullført i 1913